b'\n_START_ARTICLE_\nWish You Were Here\n_START_SECTION_\nPregled\n_START_PARAGRAPH_\nAlbum je posve\xc4\x8den biv\xc5\xa1emu kitaristu in skladatelju Sydu Barrettu. Barrettova du\xc5\xa1evna bolezen in ekscentri\xc4\x8dno obna\xc5\xa1anje sta mu po albumu A Saucerful of Secrets onemogo\xc4\x8dila, da bi \xc5\xa1e sodeloval s skupino. Album Wish You Were Here je bil prvotno sestavljen iz treh pesmi, ki so jih igrali samo v \xc5\xbeivo:\xc2\xa0\xc2\xbbShine On\xc2\xab,\xc2\xa0\xc2\xbbGotta Be Crazy\xc2\xab\xc2\xa0in\xc2\xa0\xc2\xbbRaving and Drooling\xc2\xab.\xc2\xa0\xc2\xbbShine On\xc2\xab\xc2\xa0je bila preimenovana v\xc2\xa0\xc2\xbbShine On You Crazy Diamond\xc2\xab,ostali dve pa sta na naslednjem albumu Animals postali\xc2\xa0\xc2\xbbDogs\xc2\xab\xc2\xa0in\xc2\xa0\xc2\xbbSheep\xc2\xab. Waters je napisal \xc5\xa1e naslovno skladbo, ki je predstavljala trenutno razpolo\xc5\xbeenje v skupini in\xc2\xa0\xc2\xbbWelcome to the Machine\xc2\xab\xc2\xa0ter\xc2\xa0\xc2\xbbHave a Cigar\xc2\xab, ki karikirata slabo sodelovanje z zalo\xc5\xbebo._NEWLINE_Wish You Were Here je bil tudi prvi album Pink Floyd, ki so ga izdali pri zalo\xc5\xbebi Columbia Records (razen v Evropi, kjer so ostali pri EMI), s katero so za\xc4\x8deli sodelovati leta 1973 po milijon dolarjev vrednem uspehu albuma The Dark Side of the Moon. Sodelovanje s Columbia Records (in CBS Records/Sony Record zuanj ZDA in Kanade) je ponudilo skupini popoln nadzor in lastni\xc5\xa1tvo vseh njihovih posnetkov od tega albuma dalje (avtorske pravice so bile dodeljene Pink Floyd Music Ltd, Pink Floyd (1987) Ltd ali posameznim \xc4\x8dlanom v solo izdajah)._NEWLINE_Wish You Were Here je bil zadnji album do The Division Bell (1994), za katerega pesmi je napisal Richard Wright. To je bil zadnji album na katerem so dejavni sodelovali vsi \xc4\x8dlani, na naslednjih albumih je bil pisec pesmi le Roger Waters (npr., na dvojnem albumu The Wall sta bili samo dve pesmi, ki ju ni napisal).\n_START_SECTION_\nBarrettov obisk studia\n_START_PARAGRAPH_\nPo zapisih v knjigah Inside Out: A Personal History of Pink Floyd in Saucerful of Secrets: The Pink Floyd Odyssey je Syd Barrett obiskal studio med snemanjem stranskih vokalov za skladbo\xc2\xa0\xc2\xbbShine On You Crazy Diamond\xc2\xab, 5. junija 1975, na prvi poro\xc4\x8dni dan Davida Gilmourja. Pri\xc5\xa1el je nenajavljen in zaradi pridobljene te\xc5\xbee ga \xc4\x8dlani skupine sprva sploh niso prepoznali. Obril si je tudi celo glavo, vklju\xc4\x8dno z obrvmi (kar je bilo pozneje tudi nakazano v The Wall). Jerry Shirley ga je zamenjal za pripadnika sekte Hare Kri\xc5\xa1na. Ostali, ki so ga prepoznali, so se odzvali zelo \xc4\x8dustveno (Waters je pozneje priznal, da je tudi jokal). Nato so zanj zaigrali nekaj pesmi, med drugim tudi\xc2\xa0\xc2\xbbShine On You Crazy Diamond\xc2\xab\xc2\xa0in\xc2\xa0\xc2\xbbWish You Were Here\xc2\xab, za katero je rekel, da se sli\xc5\xa1i starinsko. Ponudil se je tudi za kakr\xc5\xa1nokoli pomo\xc4\x8d pri snemanju. Barretta skupina do tedaj ni videla pet let in od takrat dalje tudi ne. Richard Wright je zaradi obiska na koncu albuma vklju\xc4\x8dil tudi refren\xc2\xa0\xc2\xbbSee Emily Play\xc2\xab\xc2\xa0(iz albuma The Piper at the Gates of Dawn._NEWLINE_David Gilmour je julija 2006 (tik pred Barrettovo smrtjo) v intervjuju za New York City radio povedal, da ni s Sydom govoril od leta 1975.'